**Анализ на решението на задача**

**СУМА НА ПОДРЕДИЦА**

Програмата прочита в масива a[] елементите на дадената редица. След това започва да търси решението в подредица определена от индексите от i1 до i2 (включително и i1, и i2). В променливата r се поддържа намерената до момента минимална дължина на разглежданата подредица, а в променливата s се поддържа текущата ѝ сума.

Започва се с i1=0 и i2=0. В цикъла while(i2<n) се увеличават последователно двата индекса i1 и i2. Индексът i2 се увеличава, докато текущата сума s e по-малка или равна на w, при което се извършва корекция в стойността на s. Другият индекс, i1, се увеличава, докато текущата сума s е по-голяма от w, при което се извършва корекция в стойността на s, като тази стойност се намалява и освен това се пресмята текущата най-малка дължина r на търсената подредица, равна на r=min(r,i2-i1), преди промяната на i1.

Накрая програмата отпечатва стойността на r, като в случая, когато r не е променено спрямо началната си стойност n+1, програмата отпечатва числото 0.

*Автор: Емил Келеведжиев*